CELEX: 32015R1604
Language: hr
Date: 2015-06-12 00:00:00
Title: Delegirana uredba Komisije (EU) 2015/1604 оd 12. lipnja 2015. o izmjeni Uredbe (EZ) br. 809/2004 o provedbi Direktive 2003/71/EZ Europskog parlamenta i Vijeća u pogledu elemenata koji se odnose na prospekte i oglašavanje (Tekst značajan za EGP)

25.9.2015   
            
            
               HR
            
            
               Službeni list Europske unije
            
            
               L 249/1
            
         DELEGIRANA UREDBA KOMISIJE (EU) 2015/1604
   оd 12. lipnja 2015.
   o izmjeni Uredbe (EZ) br. 809/2004 o provedbi Direktive 2003/71/EZ Europskog parlamenta i Vijeća u pogledu elemenata koji se odnose na prospekte i oglašavanje
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/71/EZ Europskog parlamenta i Vijeća od 4. studenoga 2003. o prospektu koji je potrebno objaviti prilikom javne ponude vrijednosnih papira ili prilikom uvrštavanja u trgovanje te o izmjeni Direktive 2001/34/EZ (1), a posebno njezin članak 7. stavak 1.,
   budući da:
   
               (1)
            
            
               Uredbom Komisije (EZ) br. 809/2004 (2) zahtijeva se da izdavatelji iz trećih zemalja u prospektima za ponudu vrijednosnih papira javnosti ili uvrštenje vrijednosnih papira za trgovanje na uređenom tržištu iskažu povijesne financijske informacije u skladu s Međunarodnim standardima financijskog izvještavanja (MSFI) ili s nacionalnim računovodstvenim standardima treće zemlje koji su istovjetni prethodno navedenim standardima.
            
         
               (2)
            
            
               Kako bi se ocijenila istovjetnost općeprihvaćenih računovodstvenih načela (GAAP) treće zemlje u odnosu na usvojene MSFI-jeve, Uredbom Komisije (EZ) br. 1569/2007 (3) utvrđuje se definicija istovjetnosti i uspostavlja mehanizam za utvrđivanje istovjetnosti GAAP-a treće zemlje. U skladu s uvjetima mehanizma istovjetnosti, izdavateljima iz trećih zemalja može se tijekom prijelaznog razdoblja koje završava 31. prosinca 2014. odobriti primjena GAAP-ova trećih zemalja koje su u fazi usklađivanja s MSFI-jevima ili su se obvezale na njihovo usvajanje. Važno je ocijeniti napore zemalja koje su poduzele mjere u cilju usklađivanja svojih računovodstvenih standarda s MSFI-jevima ili usvajanja MSFI-jeva. Stoga bi Uredbu (EZ) br. 1569/2007 trebalo izmijeniti kako bi se navedeno prijelazno razdoblje produljilo do 31. ožujka 2016. Komisija je uzela u obzir izvješće o Indiji koje je Europsko nadzorno tijelo za vrijednosne papire i tržišta kapitala (ESMA) dostavilo u listopadu 2014.; Indiji je odobreno prijelazno razdoblje Odlukom Komisije 2008/961/EZ (4) i Uredbom (EZ) br. 809/2004, donesenima u okviru mehanizma istovjetnosti.
            
         
               (3)
            
            
               Vlada Indije i Indijski institut ovlaštenih računovođa javno su se obvezali na usvajanje MSFI-jeva do 31. prosinca 2011. kako bi indijski GAAP-ovi bili u potpunosti usklađeni s MSFI-jevima do kraja programa. Taj postupak kasni. ESMA je u listopadu 2014. dostavila Komisiji izvješće o istovjetnosti indijskih GAAP-ova. U izvješću ESMA-e navodi se da su u indijskim GAAP-ovima vidljive određene razlike u odnosu na MFSI-jeve koje bi se u praksi mogle pokazati značajnima.
            
         
               (4)
            
            
               U ožujku 2014. Indijski institut ovlaštenih računovođa objavio je novi plan provedbe usklađivanja indijskih GAAP-ova s MSFI-jevima. Ministarstvo poduzetništva Indije objavilo je u siječnju 2015. revidirani plan provedbe indijskih GAAP-ova koji će se uskladiti s MSFI-jevima. Tim se planom predviđa obvezna primjena indijskih GAAP-ova usklađenih s MSFI-jevima za sva trgovačka društva uvrštena na burzu u odnosu na računovodstvena razdoblja koja počinju na dan ili nakon 1. travnja 2016. Međutim, još uvijek postoje određene nesigurnosti u pogledu vremenskog rasporeda provedbe sustava izvještavanja usklađenog s MSFI-jevima i osiguravanja njihove provedbe.
            
         
               (5)
            
            
               Stoga je primjereno produljiti prijelazno razdoblje do najkasnije 1. travnja 2016. kako bi se izdavateljima iz trećih zemalja omogućilo da svoje godišnje i polugodišnje financijske izvještaje za potrebe primjene u Uniji pripremaju u skladu s indijskim GAAP-ovima. To bi dodatno razdoblje indijskim tijelima trebalo ostaviti dovoljno vremena za dovršenje usklađivanja indijskih GAAP-ova s MSFI-jevima.
            
         
               (6)
            
            
               Budući da je razdoblje za koje je Komisija utvrdila uvjete za odobravanje istovjetnosti općeprihvaćenih računovodstvenih načela (GAAP) trećih zemalja isteklo 31. prosinca 2014., ova bi se Uredba trebala primjenjivati od 1. siječnja 2015. i stupiti na snagu bez odgode. To je potrebno kako bi se izdavateljima iz relevantnih trećih zemalja koji su uvršteni u Uniji pružila pravna sigurnost te kako se ne bi našli u situaciji da moraju svoje financijske izvještaje uskladiti s Međunarodnim standardima financijskog izvještavanja (MSFI). Utvrđivanjem retroaktivnosti umanjuje se potencijalno dodatno opterećenje za dotične izdavatelje.
            
         
               (7)
            
            
               Uredbu (EZ) br. 809/2004 stoga bi trebalo na odgovarajući način izmijeniti,
            
         DONIJELA JE OVU UREDBU:
   Članak 1.
   Sva upućivanja na datum 1. siječnja 2015. u članku 35. stavku 5.a Uredbe (EZ) br. 809/2004 zamjenjuju se datumom 1. travnja 2016.
   Članak 2.
   Ova Uredba stupa na snagu na dan objave u Službenom listu Europske unije.
   Primjenjuje se od 1. siječnja 2015.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. lipnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 345, 31.12.2003., str. 64.
   
   
      (2)  Uredba Komisije (EZ) br. 809/2004 od 29. travnja 2004. o provedbi Direktive 2003/71/EZ Europskog parlamenta i Vijeća u pogledu informacija koje sadrže prospekti te o njihovom obliku, upućivanju na informacije i objavljivanju takvih prospekata i distribuciji oglasa (SL L 149, 30.4.2004., str. 1.).
   
      (3)  Uredba Komisije (EZ) br. 1569/2007 od 21. prosinca 2007. o uspostavi mehanizma za utvrđivanje istovjetnosti računovodstvenih standarda koje primjenjuju izdavatelji vrijednosnih papira iz trećih zemalja u skladu s direktivama 2003/71/EZ i 2004/109/EZ Europskog parlamenta i Vijeća (SL L 340, 22.12.2007., str. 66.).
   
      (4)  Odluka Komisije 2008/961/EZ od 12. prosinca 2008. o upotrebi nacionalnih računovodstvenih standarda i Međunarodnih standarda računovodstvenog izvještavanja od strane izdavatelja vrijednosnica iz trećih zemalja tijekom pripreme konsolidiranih financijskih izvještaja (SL L 340, 19.12.2008., str. 112.).